b'\n_START_ARTICLE_\nOstrava\n_START_SECTION_\nZgodovina\n_START_PARAGRAPH_\nOstrava je bila neko\xc4\x8d pomembno kri\xc5\xbei\xc5\xa1\xc4\x8de starih trgovskih poti, mimo nje je potekala tudi Jantarjeva pot. Arheolo\xc5\xa1ke raziskave so pokazale, da je bilo podro\xc4\x8dje Ostrave stalno naseljeno \xc5\xbee zadnjih 25.000 let. Mesto je bilo ustanovljeno leta 1267. Do poznega osemnajstega stoletja je bila Ostrava majhno provincialno mesto s pribli\xc5\xbeno tiso\xc4\x8d prebivalci, ki so se ukvarjali predvsem z rokodelstvom._NEWLINE_Leta 1763 so bila odkrita velika nahajali\xc5\xa1\xc4\x8da \xc4\x8drnega premoga. Sledil je nenaden industrijski napredek in s tem povezan naval novih priseljencev v naslednjih stoletjih. V devetnajstem stoletju je bilo v okolici mesta odprtih nekaj rudnikov, kmalu pa se je razvila tudi pridelava jekla. Rast industrijske proizvodnje je omogo\xc4\x8dilo dokon\xc4\x8danje \xc5\xbeelezni\xc5\xa1ke proge iz Dunaja, imenovane\xc2\xa0\xc2\xbbSeverna \xc5\xbeelezni\xc5\xa1ka proga Cesarja Ferdinanda\xc2\xab\xc2\xa0(\xc2\xbbKaiser-Ferdinands-Nordbahn\xc2\xab) v letu 1847._NEWLINE_V dvajsetem stoletju se je nadaljevala rast industrijske proizvodnje, s tem pa tudi rast prebivalstva in napredek na podro\xc4\x8dju kulture. Med drugo svetovno vojno je Ostrava kot pomemben vir jekla za voja\xc5\xa1ko industrijo utrpela ve\xc4\x8d mo\xc4\x8dnih bombardiranj, zaradi \xc4\x8desar je bilo mesto po koncu vojne mo\xc4\x8dno uni\xc4\x8deno._NEWLINE_Po revoluciji leta 1989 je mesto do\xc5\xbeivelo veliko sprememb. Leta 1994 so ustavili kopanje premoga, leta 1998 pa so zaprli ve\xc4\x8dji del \xc5\xbeelezarne V\xc3\xadtkovice blizu mestnega sredi\xc5\xa1\xc4\x8da, kar je mo\xc4\x8dno vplivalo na izbolj\xc5\xa1anje kvalitete zraka v mestu. \xc5\xa0e vedno pa deluje tovarna Arcelor Mittal (biv\xc5\xa1a Nov\xc3\xa1 Hu\xc5\xa5), ki mo\xc4\x8dno onesna\xc5\xbeuje obmo\xc4\x8dje Radvanice.'